b"\n_START_ARTICLE_\nSynotaxus\n_START_SECTION_\nSistem\xc3\xa0tica\n_START_PARAGRAPH_\nLa fam\xc3\xadlia dels sinot\xc3\xa0xids (Synotaxidae) fins fa poc havia sigut una fam\xc3\xadlia m\xc3\xa9s gran. El 28 d'octubre de 2006, aquesta fam\xc3\xadlia tenia 13 g\xc3\xa8neres i 68 esp\xc3\xa8cies d'Am\xc3\xa8rica Central i Am\xc3\xa8rica del Sud, Nova Zelanda i Austr\xc3\xa0lia. Havia sigut descrita per E. Simon el 1894. L'any 2017, a partir d'un estudi de Dimitrov et al, tan sols forma part de la fam\xc3\xadlia el g\xc3\xa8nere Synotaxus. Tots els altres g\xc3\xa8neres han sigut transferits a la fam\xc3\xadlia dels fisogl\xc3\xa8nids (Physoglenidae).\n_START_SECTION_\nSuperfam\xc3\xadlia\n_START_PARAGRAPH_\nEls sinot\xc3\xa0xids havien format part de la superfam\xc3\xadlia dels araneo\xc3\xafdeus (Araneoidea), al costat de tretze fam\xc3\xadlies m\xc3\xa9s entre les quals cal destacar pel seu nombre d'esp\xc3\xa8cies: lin\xc3\xadfids, aran\xc3\xa8ids, ter\xc3\xaddids, tetragn\xc3\xa0tids i nest\xc3\xadcids. Les aranyes, tradicionalment, havien estat classificades en fam\xc3\xadlies que van ser agrupades en superfam\xc3\xadlies. Quan es van aplicar an\xc3\xa0lisis m\xc3\xa9s rigorosos, com la clad\xc3\xadstica, es va fer evident que la major part de les principals agrupacions utilitzades durant el segle XX no eren compatibles amb les noves dades. Actualment, els llistats d'aranyes, com ara el World Spider Catalog, ja ignoren la classificaci\xc3\xb3 de superfam\xc3\xadlies."